钦定古今图书集成/方舆汇编/职方典/第1374卷 > 《琼山县志》
## 钦定古今图书集成/方舆汇编/职方典/第1374卷 > 《琼山县志》

玉龙泉　在县西南五十里。泉出石窦，寒冽涌如飞珠走玉。大旱不竭，郡中祷雨必到此请水，名曰“龙泉。”

惠通泉　在县东五十里苻离三山庵下，东坡所名。《东坡记》曰：“《禹贡》：济水入于海，溢为荥河，南曰荥阳，北曰荥泽。” 沱、潜本梁州，二水亦见于荆州。水行地中，没数千里外，虽河海不能绝也。唐相李文饶好饮惠山泉，置驿以取水。有僧言：长安昊天观井水与惠泉通，杂以他水十馀缶试之。僧独指其一缶曰：“此惠山泉也。” 文饶为罢水驿，琼山之东五十里曰三山庵，有泉味类惠山。东坡居士道过庵，僧惟德以其水饷焉，因求为之，名曰“惠通。” 元符三年六月十七日记。

羊拜井　在宅念都，宋时群羊于此跪致水气，乡人遂凿得泉。

“天井　” ，即“圆井” ，在遵都用漾村，岩下深五丈，其中可容数人，入至深处，或闻杵臼声。

白土井　在海口迎恩桥西。明季陈英俊开。“吐华井　” ，在梁老都。流入南水桥，清冽。

东坡井　在道治后东北隅。东坡曾饮息于此，故名。昔人立有石碑。明万历乙卯，郡守谢继科覆以亭，题联于石柱。《近志》以为即双泉，误。